Emberi jogi szervezetek perlik Donald Rumsfeldet
Pert indított Donald Rumsfeld amerikai védelmi miniszter ellen Irakban és Afganisztánban megkínzott nyolc fogoly nevében két amerikai emberi jogi szervezet. A védelmi minisztert szûkebb pátriájában, Illinois államban perelte be kedden az Amerikai Polgári Szabadságjogok Uniója (ACLU) és  a Emberi Jogok Mindenekelõtt (HRF) jogvédõ  szervezet.
Anthony Romero, az ACLU igazhatója keddi washingtoni sajtóértekezletén hangsúlyozta, hogy Donald Rumsfeldet személyes felelõsség terheli a kínzásokért, mivel õ maga hagyta jóvá a foglyokkal való bánásmód irányelveit, a vallatási módszereket, amelyek a botrányos visszaélésekre vezettek.

A nyolc felperes testi és lelki sérüléseket szenvedett iraki és afganisztáni börtönökben. Amerikai katonák ütötték, verték, szexuálisan megalázták õket, színlelt kivégzésekkel, halálos fenyegetésekkel, fájdalmas, torz testtartásba kényszerítõ bilincseléssel gyötörték õket a sajtótájékoztatón elhangzottak szerint.

A védelmi miniszter ellen nem ez az elsõ kereset a foglyokkal elkövetett visszaélések ügyében. Tavaly novemberben Németországban indítottak pert  Rumsfeld és más amerikai tisztségviselõk, köztük George Tenet, az amerikai Központi Hírszerzõ Ügynökség volt igazgatója ellen a Bagdad melletti Abu Graib-i börtönben elkövetett fogolykínzásokért. Németországban az emberi jogok megsértéséért és háborús bûncselekményekért akkor is per indítható, ha azokat más országokban követték el. A német hatóságok mindazonáltal február 10-én bejelentették, hogy nem járnak el az amerikai védelmi miniszter ellen.
Illinois Donald Rumsfeld ACLU Irak fogoly iraki konfliktus Afganisztán